17.7.2023
EL
Επίσημη Εφημερίδα της Ευρωπαϊκής Ένωσης
C 252/31
Προσφυγή της 26ης Απριλίου 2023 — Ευρωπαϊκή Επιτροπή κατά Γαλλικής Δημοκρατίας (Υπόθεση C-268/23) (2023/C 252/34) Γλώσσα διαδικασίας: γαλλική Διάδικοι Προσφεύγουσα: Ευρωπαϊκή Επιτροπή (εκπρόσωποι: E. Sanfrutos Cano και C. Valero) Καθής: Γαλλική Δημοκρατία
Αιτήματα Η Ευρωπαϊκή Επιτροπή ζητεί από το Δικαστήριο: — να κρίνει ότι καθόσον δεν έλαβε τα αναγκαία μέτρα για να: — διασφαλίσει ότι, το αργότερο στις 31 Δεκεμβρίου 2000, σε 23 οικισμούς οι οποίοι μνημονεύονται στο δικόγραφο της παρούσας προσφυγής και των οποίων το ισοδύναμο πληθυσμού είναι ανώτερο των 15 000 κατοίκων, τα συλλεγόμενα αστικά λύματα υποβάλλονται πριν την απόρριψή τους σε δευτερογενή ή ισοδύναμη επεξεργασία σύμφωνα με το άρθρο 4 της οδηγίας 91/271/ΕΟΚ (1), τηρουμένων των παραμέτρων που ορίζονται στο παράρτημα I, σημείο Β, της οδηγίας, — διασφαλίσει ότι, το αργότερο στις 31 Δεκεμβρίου 2005, σε 6 οικισμούς οι οποίοι μνημονεύονται στο δικόγραφο της παρούσας προσφυγής και των οποίων το ισοδύναμο πληθυσμού είναι μεταξύ 10 000 και 15 000 κατοίκων, τα συλλεγόμενα αστικά λύματα υποβάλλονται πριν την απόρριψή τους σε δευτερογενή ή ισοδύναμη επεξεργασία σύμφωνα με το άρθρο 4 της οδηγίας 91/271, τηρουμένων των παραμέτρων που ορίζονται στο παράρτημα I, σημείο B, της οδηγίας, — διασφαλίσει ότι, το αργότερο στις 31 Δεκεμβρίου 2005, σε 58 οικισμούς οι οποίοι μνημονεύονται στο δικόγραφο της παρούσας προσφυγής και των οποίων το ισοδύναμο πληθυσμού είναι μεταξύ 2 000 και 10 000 κατοίκων, τα συλλεγόμενα αστικά λύματα υποβάλλονται πριν την απόρριψή τους σε δευτερογενή ή ισοδύναμη επεξεργασία σύμφωνα με το άρθρο 4 της οδηγίας 91/271, τηρουμένων των παραμέτρων που ορίζονται στο παράρτημα I, σημείο B, της οδηγίας, — να διασφαλίσει ότι, το αργότερο στις 31 Δεκεμβρίου 1998, σε 13 οικισμούς οι οποίοι μνημονεύονται στο δικόγραφο της παρούσας προσφυγής, των οποίων το ισοδύναμο πληθυσμού είναι ανώτερο των 10 000 κατοίκων και οι οποίοι διοχετεύουν τα αστικά λύματα στα αποχετευτικά δίκτυα σε «ευαίσθητες ζώνες» κατά την έννοια της οδηγίας 91/271, τα εν λόγω λύματα υποβάλλονται πριν απορριφθούν σε επεξεργασία αυστηρότερη από δευτερογενή ή ισοδύναμη επεξεργασία σύμφωνα με το άρθρο 5 της οδηγίας 91/271, τηρουμένων των παραμέτρων που ορίζονται στο παράρτημα Ι, σημείο B της οδηγίας, — να διασφαλίσει ότι οι σταθμοί επεξεργασίας των αστικών λυμάτων των 87 οικισμών που μνημονεύονται στο δικόγραφο της προσφυγής σχεδιάζονται, κατασκευάζονται, λειτουργούν και συντηρούνται κατά τρόπο που να εξασφαλίζει επαρκείς αποδόσεις υπό όλες τις συνήθεις τοπικές κλιματικές συνθήκες, καθώς και ότι ο σχεδιασμός τους λαμβάνει υπόψη τις εποχιακές διακυμάνσεις του φορτίου σύμφωνα με το άρθρο 10 της οδηγίας 91/271, — να διασφαλίσει ότι οι αρμόδιες αρχές ή οι ενδεδειγμένοι φορείς επιβλέπουν τις απορρίψεις από σταθμούς επεξεργασίας αστικών λυμάτων στους 87 οικισμούς που μνημονεύονται στο δικόγραφο της παρούσας προσφυγής, προκειμένου να επαληθεύσουν τη συμμόρφωση με τις απαιτήσεις του παραρτήματος I, σημείο B, ακολουθώντας τις διαδικασίες ελέγχου που ορίζονται στο παράρτημα I, σημείο Δ, όπως επιτάσσει το άρθρο 15, παράγραφος 1, πρώτη περίπτωση, της οδηγίας 91/271, η Γαλλική Δημοκρατία παρέβη τις υποχρεώσεις που υπέχει δυνάμει των άρθρων 4 και/ή 5, σε συνδυασμό με το παράρτημα I, σημείο B, του άρθρου 10, καθώς και του άρθρου 15, σε συνδυασμό με το παράρτημα I, σημεία B και Δ της οδηγίας 91/271, — να καταδικάσει τη Γαλλική Δημοκρατία στα δικαστικά έξοδα.
Λόγοι και κύρια επιχειρήματα Η Επιτροπή προβάλλει τέσσερις κύριες αιτιάσεις.
Πρώτον, η Γαλλική Δημοκρατία παρέλειψε να λάβει τα αναγκαία μέτρα για να διασφαλίσει ότι τα συλλεγόμενα αστικά λύματα σε 87 οικισμούς υποβάλλονται πριν την απόρριψή τους σε δευτερογενή ή ισοδύναμη επεξεργασία σύμφωνα με το άρθρο 4 της οδηγίας 91/271, τηρουμένων των παραμέτρων που ορίζονται στο παράρτημα I, σημείο B, της οδηγίας.